Осип Манделщам
Silentium

Превод от руски: Светлозар Жеков, —

chitanka.info

Не е родена още тя –

и музика, и слово дивно,

и всичко живо неразривно

все още свързва в същността.

Морето диша безметежно,

безумно светъл е денят,

лазурно-черният съсъд

е в пяна люляково-снежна.

Първоначална немота

устата моя да познае,

кристална нота тъй витае

с вродена звънка чистота!

Венеро, остани си пяна,

пак слово, музика бъди,

душа, в душа се прероди

с изконната природа сляна!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.